All Blacks wéér die wêreld se besteDie All Blacks is weer die voorste span in wêreldrugby. Foto: Facebook. Dinge was inderdaad vir ’n rukkie deurmekaar in wêreldrugby, maar alles is terug na normaal en die All Blacks is weer eens amptelik die wêreld se beste rugbyspan. Volgens die jongste ranglys het die Nieu-Seelanders vir Wallis onttroon en sodoende weer die septerswaaiers van internasionale rugby geword. Steve Hansen, die All Blacks-breier, het vroeër in ’n onderhoud gesê hy verstaan nie heeltemal hóé die ranglyspunte werk nie nadat Wallis sy span in Augustus van hul no. 1-posisie beroof het. Maar die status quo geld weer nadat die Rooi Drake die naweek teen Ierland in Cardiff verloor het. Alun Wyn Jones se span was vóór die naweek se Ierse stryd vir 11 wedstryde onoorwonne, maar hul nederlaag van 22-17 het beteken dat hulle van hulle plek bo op die punteleer moes afstand doen.